CELEX: 32018D0232
Language: lv
Date: 2018-02-15 00:00:00
Title: Komisijas Īstenošanas lēmums (ES) 2018/232 (2018. gada 15. februāris) par pagarinājumu pasākumam, ar kuru Beļģija saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tirgū dara pieejamus un izmanto biocīdus VectoMax G un Aqua-K-Othrine (izziņots ar dokumenta numuru C(2018) 759)

17.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 45/31
            
         KOMISIJAS ĪSTENOŠANAS LĒMUMS (ES) 2018/232
   (2018. gada 15. februāris)
   par pagarinājumu pasākumam, ar kuru Beļģija saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tirgū dara pieejamus un izmanto biocīdus VectoMax G un Aqua-K-Othrine
   
   
      
         (izziņots ar dokumenta numuru C(2018) 759)
      
   
   (Autentisks ir tikai teksts franču un nīderlandiešu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
   tā kā:
   
               (1)
            
            
               2017. gada 3. maijā Beļģija saskaņā ar Regulas (ES) Nr. 528/2012 55. panta 1. pantu pieņēma lēmumu, kas Flāmu reģionā līdz 2017. gada 31. oktobrim atļāva invazīvu eksotisku dzēlējodu (Aedes ģints) kāpuru un pieaugušu īpatņu (turpmāk “dzēlējodi”) apkarošanai darīt tirgū pieejamus un izmantot biocīdus VectoMax G and Aqua-K-Othrine, arī jebkādu tādu jaunu populāciju apkarošanai, kas Flāmu reģionā ir atklāti Beļģijas eksotisko odu monitoringa projektā, dēvētā par MEMO (turpmāk “pasākums”). Beļģija saskaņā ar regulas 55. panta 1. punkta otro daļu par šo pasākumu un tā pamatojumu nekavējoties informēja Komisiju un pārējās dalībvalstis.
            
         
               (2)
            
            
               
                  VectoMax G satur aktīvās vielas Bacillus thuringiensis subsp. israelensis, serotips H14, celms AM65-52 un Bacillus sphaericus subsp. 2362, celms ABTS-1743 (turpmāk attiecīgi “Bacillus thuringiensis israelensis” un “Bacillus sphaericus”), savukārt Aqua-K-Othrine satur aktīvo vielu deltametrīnu, un tie visi paredzēti izmantošanai biocīdos, kuri pieder pie 18. produkta veida, kas definēts Regulas (ES) Nr. 528/2012 V pielikumā. Pēc Beļgijas sniegtās informācijas, minētās rīcības nolūks bija aizsargāt sabiedrības veselību, jo šie dzēlējodi, kas Beļģijā konstatēti divās Austrumflandrijas provinces vietās, var būt tādu slimību kā Denges drudža un Čikungunjas drudža vektori un to varbūtēja vairošanās būtu jānovērš iespējami plaši un iespējami drīz.
            
         
               (3)
            
            
               2017. gada 27. septembrī Komisija no Beļģijas saņēma pamatotu pieprasījumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt. Pamatotais pieprasījums balstījās uz bažām par draudiem, ko dzēlējodi rada sabiedrības veselībai. Identificēto odu populāciju apkarošanas kampaņa Beļģijā vēl nav pabeigta un monitoringa projekts MEMO joprojām turpinās, tāpēc sakarā ar to, ka Beļģijā trūkst attiecīgu alternatīvu produktu, iepriekš minētie produkti būtu nepieciešami tam, lai Flāmu reģionā kontrolētu jau apzinātas un jebkādas varbūtējas jaunatklātas dzēlējodu populācijas.
            
         
               (4)
            
            
               Eiropas Slimību profilakses un kontroles centrs atzīst, ka ir vērojams krass invazīvo dzēlējodu, to vidū Aedes dzimtas dzēlējodu, globālās izplatības pieaugums, ko sevišķi veicina cilvēku darbība un kas var kļūt par nopietnu veselības apdraudējumu.
            
         
               (5)
            
            
               Ņemot vērā apdraudējumu sabiedrības veselībai, kas var rasties, ja dzēlējodus nevar apkarot ar citiem līdzekļiem, ir lietderīgi atļaut Beļģijai uz laiku, kas nepārsniedz 550 dienas, un ar noteiktiem nosacījumiem pasākumu pagarināt.
            
         
               (6)
            
            
               Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Beļģija uz laikposmu, kas nepārsniedz 550 dienas, var pagarināt pasākumu, kas vektoru (dzēlējodu) apkarošanai paredz kā Regulas (ES) Nr. 528/2012 V pielikumā definētos 18. produkta veida biocīdus tirgū piedāvāt un izmantot VectoMax un Aqua-K-Othrine, gādājot, ka šos biocīdus izmanto tikai apstiprināti operatori un izmantošana notiek kompetentās iestādes uzraudzībā.
   2. pants
   Šis lēmums ir adresēts Beļģijas Karalistei.
   
      Briselē, 2018. gada 15. februārī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 167, 27.6.2012., 1. lpp.